Προσδιορισμός β χοριακής γοναδοτροπίνης, προγεστερόνης, προλακτίνης, προστακυκλίνης και ιχνοστοιχείων (Mg, Ca, Cu, Pd, Cd) στις αποβολές του πρώτου τριμήνου εγκυμοσύνης
Authors: Γκουτζιούλης Αντώνιος 
Published: August 2021

Ως αυτόματη αποβολή ορίζεται η πρώιμη έξοδος ή απομάκρυνση του νεκρού ή ζωντανού κυήματος από τη μήτρα, πριν το έμβρυο καταστεί βιώσιμο, στην 24η εβδομάδα. Υποστηρίζεται ότι τουλάχιστον 15-20% όλων των κυήσεων καταλήγουν σε αυτόματη έκτρωση. Οι γυναίκες που εξετάσθηκαν προέρχονται από τα εξωτερικά ιατρεία της Δ’ Μαιευτικής και Γυναικολογικής Κλινικής του Α.Π.Θ. στο Ιπποκράτειο Νοσοκομείο Θεσσαλονίκης από το 2004 έως το 2008, με ομαλή πορεία εγκυμοσύνης αλλά και από τις γυναίκες που νοσηλεύτηκαν στην Δ’ Μαιευτική Κλινική του Α.Π.Θ. με συμπτώματα αυτόματης αποβολής. Όλες οι προαναφερθείσες γυναίκες ανήκαν περίπου στην ίδια κοινωνικοοικονομική ομάδα. Στην ομάδα ελέγχου (ομάδα α) ήταν 70 γυναίκες με φυσιολογική πορεία της εγκυμοσύνης και χωρίς σημεία παθολογίας κύησης. Την ομάδα μελέτης (ομάδα β) αποτέλεσαν 180 γυναίκες από την 6η έως την 12 εβδομάδα κύησης οι οποίες παρουσίασαν συμπτώματα αυτόματης αποβολής, τεκμηριωμένα μετά από κλινική και υπερηχογραφική εκτίμηση. Έγινε αιμοληψία 20 ml και μετά την πήξη ακολούθησε φυγοκέντρηση και ο ορός διαχωρίσθηκε και εδώ σε τέσσερα (4) φιαλίδια, τα οποία στη συνέχεια τοποθετήθηκαν σε θερμοκρασία κατάψυξης (-20°C). Οι ορμονικοί προσδιορισμοί και ο προσδιορισμός των προσταγλανδινών πραγματοποιήθηκαν στο εργαστήριο της Β΄ Μαιευτικής Γυναικολογικής κλινικής Α.Π.Θ., με την μέθοδο της ενισχυμένης χημειοφωταύγιας σε αυτόματο αναλυτή στον Kryptor της εταιρείας BRAHM-S. Τέλος ο προσδιορισμός των μετάλλων έγινε στο εργαστήριο της αναλυτικής χημείας του Α.Π.Θ. Ο τρόπος δε προσδιορισμού ήταν η μέθοδος «Ατομική φασματοσκοπία (φασματομετρία ατομικής εκπομπής (I.S.B.) και φασματομετρία ατομικής απορρόφησης». Για τις αναλύσεις Ca, Cu, και Mg χρησιμοποιήθηκε η φασματομετρία ατομικής εκπομπής με επαγωγικά συζευγμένο πλάσμα. Το όργανο που χρησιμοποιήθηκε ήταν του οίκου Perkin Elmer μοντέλο OPTIMA 3300DV. Για τις αναλύσεις Cd, Pb χρησιμοποιήθηκε η φασματομετρία ατομικής απορρόφησης. Στη περίπτωση αυτή χρησιμοποιήθηκαν δύο τύποι οργάνου του οίκου Perkin Elmer. Το φασματόμετρο 5100PC με διορθωτή υποβάθρου σήματος Zeeman και εγκάρσια θερμαινόμενη κυψελίδα ατομοποίησης (transversely heated graphite tube atomizer, THGA) και το φασματόμετρο ΑΑ300 με αποσπώμενο φούρνο HG800 και διορθωτή υποβάθρου σήματος λυχνίας βολφραμίου. Για τη στατιστική επεξεργασία των αποτελεσμάτων χρησιμοποιήθηκε το λογισμικό SPSS (v.13.0, SPSS inc, Chicago, III). Επί του συνόλου των μετρήσεων των ορμονών παρατηρείται ότι μόνο οι μέσες τιμές των προσταγλανδινών με 18,61 pg/ml ήταν υψηλότερη στην ομάδα μελέτης, σε σχέση με την ομάδα ελέγχου με 11,26 pg/ml, ενώ οι τιμές της προγεστερόνης (11,4 mg/ml), της β χοριακής γοναδοτροπίνης (40,04 mIU/L) και της προλακτίνης (33,43 mIU/ml) είναι χαμηλότερες σε σχέση με την ομάδα ελέγχου (33,98 mIU/ml). Επί του συνόλου των μετρήσεων των μετάλλων παρατηρείται ότι οι μέσες τιμές του ασβεστίου (83,64 mg/L), του μαγνησίου (18,24 mg/L) και του μολύβδου (118,5 μg/L) είναι υψηλότερες στην ομάδα μελέτης από την ομάδα ελέγχου με τις τιμές αντίστοιχα να βρίσκονται 81,66 mg/L για το ασβέστιο, 14,16 mg/L για το μαγνήσιο και 86,7 μg/L για τον μόλυβδο. Αντίθετα η μέση τιμή του χαλκού είναι χαμηλότερη στην ομάδα μελέτης (9,15 mg/L) από ότι στην ομάδα ελέγχου (9,26 mg/L). Τέλος όσον αφορά το κάδμιο παρατηρείται ότι είναι παρόμοιο και στις δύο ομάδες, καθώς αυτό δεν ανιχνεύθηκε σε καμία από τις εβδομάδες κύησης. Η στατιστική ανάλυση μεταξύ της ομάδας ελέγχου και της ομάδας μελέτης έδειξε σημαντική στατιστική διαφορά στις τιμές των προσταγλανδινών, του μαγνησίου και του μολύβδου (student’s T test). Το επίπεδο σημαντικότητας για τις προσταγλανδίνες ήταν p<0,05 και του μαγνησίου και του μολύβδου p<0,005. Στην ανάλυση που έγινε ανά εβδομάδα κύησης το T test έδειξε σημαντικές στατιστικά διαφορές ανάμεσα στα επίπεδα της χοριακής γοναδοτροπίνης, της προγεστερόνης, της προλακτίνης, του ασβεστίου, του χαλκού, του μαγνησίου και του μολύβδου στην 6η εβδομάδα της κύησης (p<0,05). Στην 7η εβδομάδα υπήρχε μόνο στο μόλυβδο ενώ για την προλακτίνη και το μαγνήσιο υπήρχε στατιστικά σημαντική διαφορά στην 8η εβδομάδα της εγκυμοσύνης (p<0,05). Στην 9η εβδομάδα κύησης η διαφορά ήταν στατιστικά σημαντική για την προλακτίνη, το ασβέστιο και τον μόλυβδο, ενώ για την 10η εβδομάδα, εκτός από το ασβέστιο βρέθηκε διαφορά στο μόλυβδο και στη προστακυκλίνη. Η μόνη σημαντική στατιστική διαφορά για την 11η εβδομάδα κύησης αφορούσε το μαγνήσιο, ενώ όσον αφορά την 12η εβδομάδα κύησης υπήρχε στα επίπεδα της προγεστερόνης, του χαλκού και του μολύβδου. Συνεπώς, σύμφωνα με τα αποτελέσματα της παρούσης μελέτης μπορούν να προκύψουν οι παρακάτω διαπιστώσεις που αφορούν τον ενδεχόμενο κίνδυνο για αυτόματη έκτρωση. Έτσι, συνοψίζοντας οι χαμηλές τιμές της β χοριακής γοναδοτροπίνης, της προγεστερόνης, της προλακτίνης καθώς και του χαλκού πιθανώς να επηρεάζουν αρνητικά την εξέλιξη της εγκυμοσύνης στο πρώτο τρίμηνο. Επίσης οι υψηλές τιμές του μολύβδου, καθώς και του μαγνησίου αποτελούν αρνητικούς προγνωστικούς παράγοντες, όμως για το μαγνήσιο συγκεκριμένα, αυτό αφορά μόνο για τις πρώτες δέκα εβδομάδες της εγκυμοσύνης.